Vuoden tarjoilija
Vuoden Tarjoilija on alan ammattilaisten suomestaruuskilpailu, joka on järjestetty vuodesta 2013 lähtien. Vuoden Tarjoilija -kilpailu järjestetään samanaikaisesti Vuoden Kokki -kilpailun kanssa. Ensimmäisen Vuoden Tarjoilija -kilpailun voitti Maria Suihkonen.
Kilpailussa arvioidaan muun muassa asiakaspalvelutaitoja, tarjoilutaitoja sekä ruoan ja juoman yhdistämistä. Vuoden Tarjoilija -kilpailussa mitataan teknisen osaamisen lisäksi kilpailijoiden kykyä yhdistää elämyksellisyys aitoon asiakaskohtaamiseen haastavissakin tilanteissa.
Tarjoilijoiden suomenmestari pääsee voittovuotensa aikana osallistumaan erilaisiin tapahtumiin, mediaesiintymisiin sekä yhteistyökumppaneiden kampanjoihin. Kilpailun tarkoituksena on sekä edistää alan huippuosaamista että tuoda esille ammatin vaativuutta ja monipuolisuutta. Vuoden Kokki ja Vuoden Tarjoilija -kilpailussa halutaan nostaa alan arvostusta ja korostaa sitä, että ravintolaelämykset luodaan aina yhdessä.
Vuoden Kokki- ja Vuoden Tarjoilija -kilpailujen järjestäjä on ELO – Suomalaisen ruokakulttuurin edistämissäätiö , jonka tavoitteena on edistää suomalaisen ruokakulttuurin tunnettuutta Suomessa ja maailmalla.
Vuoden Tarjoilija -kilpailun ovat voittaneet: 
Maria oli ensimmäistä kertaa järjestettävän Vuoden Tarjoilija -kilpailun voittaja. Hän on voittanut aikaisemmin urallaan myös MM-hopeaa nuorten WorldSkills 2011 -kilpailusta ja PM-pronssia Nordic Waiter of the Year 2014 -kilpailusta.
Maria on työskennellyt ympäri Suomea Levin Hullun Poron toimipisteissä, Jyväskylässä ravintola Pöllöwaarissa ja Helsingissä nyt jo ovensa sulkeneessa, Michelin tähdellä palkitussa ravintola Luomossa. Maria toimi Vuoden Tarjoilija 2018 -kilpailun kilpailujohtajana. 
Toni voitti Vuoden Tarjoilija tittelin itselleen vuonna 2014 toisella yrittämällä työskennellessään tuolloin Gastrobar Emossa. Hän on urallaan työskennellyt myös ravintola Seurahuoneella, Sipulissa ja ravintola EMOssa. Toni piti Vuoden Tarjoilija -kisavuodestaan ja sen aikaisista tapahtumista blogia.    
Saara on voittanut myös 2016 horeca-alan arvostetun PRO-palkinnon Ravintolan asiakaspalvelija -kategoriassa. Vuonna 2016 Saara voitti Nordic Waiter of the Year -kilpailun ja 2017 hän nappasi ensimmäisen sijan Rotisseurien Nuori Sommelier SM-kilpailussa. Hän on toiminut vuoden 2015 lopusta lähtien Helsingissä ravintola Murun ravintolapäällikkönä. 
Taneli on sijoittunut Suomen Sommelierit Ry:n järjestämässä Trophèe Laroche -kilpailussa ensimmäiseksi vuosina 2016 sekä 2017 ja sai näin kantaa Suomen parhaan sommelierin titteliä kahtena vuonna peräkkäin.
Hän on urallaan työskennellyt myös ravintola Nokassa, Savoyssa sekä kahdella Michelin tähdellä palkitussa Chez Dominiquessa, joka lopetti toimintansa vuonna 2013. Vuodesta 2015 hän on toiminut ravintola Murun sommelierinä. 
Ronny on aikaisemmin urallaan voittanut Suomen Hovimestarien Killan järjestämän Vuoden Hovimestari -kilpailun vuonna 2015. Uransa varrella hän on työskennellyt ravintola Brondassa sekä muissa BW-ravintoloiden yksiköissä. Vuodesta 2017 hän on toiminut Farangin ravintolapäällikkönä. 
Noora voitti Vuoden Tarjoilija 2018 -tittelin itselleen työskennellessään ravintola Orassa. Hän voitti maaliskuussa 2018 hopeaa Nordic Waiter of the Year -kilpailussa. Aikaisemmin urallaan hän on työskennellyt ravintola Kaskiksessa ja Murussa.